ที่ นร 1012/ว 3                                                                         

สํานักงาน ก.พ.

ถนนพิษณุโลก กทม. 10300

30 มิถุนายน 2551

 

เรื่อง    หลักเกณฑ์วิธีการ และขั้นตอนการคัดเลือกเพื่อเลื่อนข้าราชการพลเรือนสามัญขึ้นแต่งตั้งให้ดํารงตําแหน่งระดับ 9 ในสํานักงานรัฐมนตรี

เรียน    (เวียนกระทรวง กรมและจังหวัด)

อ้างถึง   หนังสือสํานักงาน ก.พ. ที่ นร 0708.1/ว 22 ลงวันที่ 30 กันยายน 2540

สิ่งที่ส่งมาด้วย    รายละเอียดแนวทางและตัวอย่างการจัดทําเครื่องมือประกอบการพิจารณาความเหมาะสมกับตําแหน่ง


อื่นๆ -           ตามหนังสือที่อ้างถึง แจ้งมติ ก.พ. เรื่องหลักเกณฑ์ วิธีการ และขั้นตอนการคัดเลือกเพื่อเลื่อนข้าราชการพลเรือนสามัญขึ้นแต่งตั้งให้ดํารงตําแหน่งระดับ 8 ลงมา และระดับ 9 ระดับ 10 ระดับ 11 มาเพื่อถือปฏิบัติ ความแจ้งแล้ว นั้น

          ก.พ. พิจารณาเห็นว่า โดยที่ ก.พ. ได้ปรับปรุงการกําหนดตําแหน่งหัวหน้าสํานักงานรัฐมนตรีเป็นตําแหน่งระดับ 9 บส. ประกอบกับมติ ก.พ. ตามหนังสือที่อ้างถึงดังกล่าว มิได้กําหนดหลักเกณฑ์ วิธีการ และขั้นตอนเกี่ยวกับการคัดเลือกเพื่อเลื่อนข้าราชการพลเรือนสามัญขึ้นแต่งตั้งให้ดํารงตําแหน่งระดับ 9 ในสํานักงานรัฐมนตรีไว้แต่ประการใด ดังนั้นเพื่อให้สามารถดําเนินการคัดเลือกเพื่อเลื่อนข้าราชการพลเรือนสามัญขึ้นแต่งตั้งให้ดํารงตําแหน่งดังกล่าว อาศัยอํานาจตามมาตรา 52 มาตรา 58 และมาตรา 59 แห่งพระราชบัญญัติระเบียบข้าราชการพลเรือน พ.ศ. 2535 ซึ่งมีผลใช้บังคับตามนัยมาตรา 131 แห่งพระราชบัญญัติระเบียบข้าราชการพลเรือน พ.ศ.2551 ก.พ.จึงมีมติกําหนดหลักเกณฑ์ วิธีการ และขั้นตอนการคัดเลือกเพื่อเลื่อนข้าราชการพลเรือนสามัญขึ้นแต่งตั้งให้ดํารงตําแหน่งระดับ๙ในสํานักงานรัฐมนตรีเพิ่มเติมไว้ ดังต่อไปนี้

          1. ให้ อ.ก.พ. กระทรวง มีคําสั่งแต่งตั้งคณะกรรมการจํานวนไม่น้อยกว่า 5 คน แต่ไม่เกิน 7 คน เพื่อพิจารณาคัดเลือกข้าราชการพลเรือนสามัญเพื่อเลื่อนขึ้นแต่งตั้งให้ดํารงตําแหน่งระดับ 9 ที่ว่างในสํานักงานรัฐมนตรี ดังนี้

                    1.1 ประธาน 1 คน

                    1.2 กรรมการประกอบด้วย

                              - เลขานุการรัฐมนตรีในสํานักงานรัฐมนตรีที่มีตําแหน่งว่าง หรืออธิบดี หรือหัวหน้าส่วนราชการระดับกรมที่เกี่ยวข้องกับการพิจารณาตําแหน่งว่าง ตามที่ อ.ก.พ. กระทรวงเห็นสมควร 1 คน

                              - ผู้แทน ก.พ. ใน อ.ก.พ. กระทรวง 1 คน          

                              - ผู้ทรงคุณวุฒิใน อ.ก.พ. กระทรวง 1 คน และ

                              - ผู้ดํารงตําแหน่งรองปลัดกระทรวงอธิบดี หรือผู้ดํารงตําแหน่งระดับ 10 ขึ้นไปที่เป็น อ.ก.พ. กระทรวง ผู้ได้รับเลือกจากข้าราชการพลเรือน 1 คน

                              ในกรณีที่ อ.ก.พ.กระทรวงเห็นสมควรแต่งตั้งคณะกรรมการเกิน 5 คน ก็ให้แต่งตั้งข้าราชการพลเรือนที่ดํารงตําแหน่งในระดับไม่ต่ํากว่าตําแหน่งที่จะแต่งตั้งได้อีกไม่เกิน 2 คน

                    1.3 ให้คณะกรรมการเลือกผู้เป็นหัวหน้าส่วนราชการที่รับผิดชอบงานการเจ้าหน้าที่ของกระทรวงในสังกัดเพื่อทําหน้าที่เลขานุการ 1 คน แต่ถ้าเป็นผู้อยู่ในข่ายที่จะได้รับการพิจารณาคัดเลือกด้วย ก็ให้เลือกผู้ที่ปฏิบัติงานเกี่ยวข้องกับงานการเจ้าหน้าที่ทําหน้าที่เลขานุการแทน

          2. เมื่อมีตําแหน่งข้าราชการพลเรือนสามัญระดับ 9 ในสํานักงานรัฐมนตรีว่างลง ให้เลขานุการรัฐมนตรีในกระทรวงที่มีตําแหน่งว่าง เสนอข้อมูลต่อรัฐมนตรีเจ้าสังกัด เพื่อส่งต่อไปยังคณะกรรมการ ดังนี้

                    2.1 ชื่อของตําแหน่งว่าง พร้อมทั้งรายละเอียดเกี่ยวกับหน้าที่ความรับผิดชอบและความต้องการของตําแหน่งที่จะแต่งตั้ง เช่น ขอบเขตของงานในหน้าที่ของตําแหน่ง ลักษณะงานการควบคุมบังคับบัญชา คุณลักษณะของบุคคลที่จะสามารถปฏิบัติงานได้อย่างมีประสิทธิภาพ หรือคุณลักษณะที่พึงประสงค์และจําเป็นต่อการปฏิบัติงานในตําแหน่ง เป็นต้น ตามเอกสารหมายเลข 1

                    2.2 รายชื่อข้าราชการพลเรือนสามัญซึ่งมีคุณสมบัติที่จะได้รับการแต่งตั้งให้ดํารงตําแหน่งที่ว่างจากสํานักงานรัฐมนตรีและส่วนราชการต่างๆในกระทรวงส่วนราชการละ 1 - 2 ชื่อ ตามที่สํานักงานรัฐมนตรีเห็นสมควรกําหนด พร้อมข้อมูลบุคคลพื้นฐานอื่นๆที่เกี่ยวกับประวัติส่วนตัว ประวัติการศึกษาการฝึกอบรมดูงานประสบการณ์ ความสามารถ ผลงานสําคัญพิเศษ ประวัติทางวินัยในอดีตของข้าราชการผู้นั้น รวมทั้งเสนอผลการปฏิบัติงานประจําปี ของผู้ซึ่งได้รับการเสนอชื่อ และความเห็นของผู้บังคับบัญชาเกี่ยวกับความเหมาะสมและความพร้อมที่จะเลื่อนตําแหน่งที่สูงขึ้น ตามเอกสารหมายเลข 2 

                    ทั้งนี้ ให้ส่วนราชการหรือหน่วยงานที่ทําหน้าที่งานการเจ้าหน้าที่ของกระทรวงเป็นผู้ดําเนินการจัดเตรียมเอกสารและข้อมูลต่าง ๆ สําหรับใช้ประกอบการพิจารณาของคณะกรรมการ

          3. ให้คณะกรรมการดําเนินการ ดังนี้

                    3.1 กําหนดเกณฑ์การประเมินบุคคลให้เหมาะสมกับตําแหน่งที่จะแต่งตั้งโดยถือเกณฑ์ตามมาตรา 59 แห่งพระราชบัญญัติระเบียบข้าราชการพลเรือน พ.ศ. 2535 ประกอบกับมาตรา 131 แห่งพระราชบัญญัติระเบียบข้าราชการพลเรือน พ.ศ. 2551 กล่าวคือ ให้คํานึงถึงความรู้ ความสามารถ ความประพฤติ และประวัติการรับราชการ ซึ่งจะต้องมีผลงานเป็นที่ประจักษ์ในความสามารถมาแล้วเป็นหลัก และให้พิจารณาถึงคุณลักษณะอื่นๆ ที่จําเป็นต้องใช้ในการปฏิบัติงานในตําแหน่งและส่วนราชการนั้นตามเอกสารหมายเลข 3

                    3.2 ประเมินและคัดเลือกผู้ซึ่งได้รับการเสนอชื่อทุกคน โดยพิจารณาเทียบข้อมูลบุคคล เช่น คุณสมบัติ ผลงาน ประวัติการรับราชการของแต่ละคน กับหน้าที่ความรับผิดชอบและความต้องการของตําแหน่ง แล้วคัดเลือกให้เหลือผู้ซึ่งเหมาะสมไว้ไม่เกิน 3 คน

                    3.3 ให้คณะกรรมการเสนอรายชื่อผู้ได้รับคัดเลือกตาม 3.2 ต่อรัฐมนตรีเจ้าสังกัดโดยให้เสนอเรียงลําดับผู้ซึ่งเหมาะสมที่สุดไว้ในลําดับแรก และผู้ซึ่งเหมาะสมรองลงไปในลําดับต่อ ๆ กันไป พร้อมทั้งความสมควรและเหตุผลไปประกอบการพิจารณาด้วย

          4. ให้รัฐมนตรีเจ้าสังกัดพิจารณารายชื่อที่คณะกรรมการเสนอตาม 3.3 แล้วดําเนินการ ดังนี้

                    4.1 เมื่อได้ใช้ดุลพินิจแล้วเห็นว่า บุคคลใดในรายชื่อผู้ที่คณะกรรมการเสนอเหมาะสมที่จะได้เลื่อนขึ้นแต่งตั้งให้ดํารงตําแหน่งระดับ 9 ก็ให้ดําเนินการตามขั้นตอนการแต่งตั้งต่อไป

                    4.2 ในกรณีที่รัฐมนตรีเจ้าสังกัดเห็นว่ารายชื่อผู้ที่คณะกรรมการเสนอตาม 3.3 ยังไม่เหมาะสมก็ให้ปรึกษากับประธานกรรมการหรือส่งให้คณะกรรมการพิจารณาใหม่ตามที่เห็นสมควร

แล้วดําเนินการตาม 4.1 ต่อไป

          จึงเรียนมาเพื่อโปรดทราบและถือปฏิบัติต่อไปทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายปรีชา วัชราภัย)

เลขาธิการ ก.พ.


อื่นๆ - สํานักวิจัยและพัฒนาระบบงานบุคคล

โทร. 0 2547 1840

โทรสาร 0 2547 1868